

**השירות הפסיכולוגי הייעוצי מינהל חברה ונוער**

**יום הוקרה לפצועי מערכות ישראל ולנפגעי פעולות איבה**

**עקרונות מכוונים לשיח מעצים במפגש עם הפצועים**

**הקדמה**

**בי"ז בכסלו, 29.11.2015, יצוין יום הוקרה ממלכתי לפצועי מערכות ישראל ולנפגעי פעולות איבה. המועד שנבחר ליום זה הוא י"ז בכסלו, יום החלטת עצרת האומות המאוחדות על סיום המנדט הבריטי בארץ ישראל ועל הקמת מדינה יהודית (כ"ט בנובמבר 1947). הבחירה במועד זה מסמלת את הזיקה בין נסיבות פציעתם של הנפגעים לתקומת ישראל ולצורך בשמירה על ביטחונה.**

**למעלה מ- 100,000 אזרחים ישראלים נמנים על אוכלוסיית פצועי מערכות ישראל ופעולות איבה. כתוצאה מפציעתם, אזרחים אלו מתמודדים עם מגוון רחב של אתגרים, של מוגבלויות ושל קשיים בשגרת חייהם. מטרתו של היום היא להוקיר אותם, לבטא הזדהות עם מאבקם היומיומי לקיים חיים מלאים ופוריים ולהדגיש את מחויבותה של מדינת ישראל כלפיהם. מאבקם המתמשך משמש דוגמה והשראה לבני נוער להתמודדות עם קשיים ועם מכשולים ולדבקות בדרך להגשמת מטרות וחלומות.**

**יום זה מזמן תהליך חינוכי חשוב, שראוי שיתקיים לאורך השנה כולה. תהליך שמהותו היא הבעת הוקרה כלפי פצועי מערכות ישראל ופעולות איבה והבעת מחויבות לשילובם המיטבי בקהילה ובחברה הישראלית.**

**כחלק מאירועי היום, מערכת החינוך תקיים מערכי שיעור מיוחדים ומפגשים עם הפצועים. כדי שמפגשים אלו יהיו מעצימים וחיוביים עבור התלמידים ועבור הפצועים כאחד, חשוב לתכננם בקפידה וברגישות. יש להביא בחשבון רגישות גבוהה במיוחד לנושא בקרב התלמידים בשל האירועים הביטחוניים שאירעו לאחרונה.**

**יום זה משמש הזדמנות חינוכית-ערכית בכמה היבטים**

* הגברת המודעות לסבלם של הפצועים ולהתמודדותם היומיומית.
* הדגשת כוחם של הרצון, של התקווה ושל הבחירה בחיים בהתמודדותם של הפצועים עם אתגרי היומיום.
* פיתוח שיח חינוכי-ערכי על ערכים שונים, כגון חברות, התמדה, נתינה, אמפתיה, ערבות הדדית ועוד.
* יצירת הזדמנות לתלמידים להודות לפצועים ולהביע את הערכתם כלפיהם.

**הכנת הפצוע למפגש**

* יש חשיבות רבה למפגש מכין בין נציג הצוות החינוכי והפצוע העומד להיפגש עם הכיתה לפני כל שיחה בין תלמידים ופצועים. המורה ישמע את סיפורו של הפצוע ויגדיר אתו את מטרות הסיפור, את הערכים העומדים בבסיסו ואת הדגשים שיועברו לתלמידים.
* יש להביא בחשבון את גילם של התלמידים ולהתאים את השיחה ליכולותיהם ההתפתחותיות ולצורכיהם הספציפיים.
* בהנחיה לפצוע, חשוב לכוון את הסיפור האישי למסרים של התמודדות ושל תקווה ולבקש להימנע ממסרים פוליטיים ומתיאורים קשים של הקרב ושל הפציעה.
* חשוב להבליט כוחות התמודדות נפשיים, פיזיים וחברתיים היכולים לשמש מודל והשראה לתלמידים.
* אפשר לשלב סרט, ספר או שיר הקשורים לפצוע והיכולים להעשיר את חוויית המפגש ואת תכניו.
* מומלץ שהמורה יתאם עם הפצוע 4-3 מסרים מרכזיים שיעלו במפגש, בהתאם לסיפור ולאוכלוסיית התלמידים.

**הכנת הכיתה למפגש**

* המורה יערוך שיחת הכנה עם הכיתה לקראת המפגש שתכלול:
* הסבר כללי על מהותו של יום ההוקרה ועל מטרותיו.
* מידע כללי על הפצוע שהם עומדים לפגוש.
* הסבר על מבנה המפגש (סיפור ואחריו שיח הפתוח לשאלות).
* חשיבה על נושאים לשאלות שאפשר יהיה לשאול את הפצוע במפגש (לכוון לרגישות בשאלות ולהימנעות מביקורתיות).
* על-פי מיפוי מעגלי פגיעות,[[1]](#footnote-1) המורה יברר עם תלמידים מסוימים בשיחה אישית אם מתאים להם להיות נוכחים במפגש זה. תינתן לגיטימציה מלאה לכל בחירה.

**הכנה ההורים לקראת המפגש**

* לקראת יום ההוקרה, יישלח מכתב מטעם בית הספר להורים המפרט את מטרות יום זה ואת התכנית העתידה להתקיים בו (כולל המפגש עם הפצועים).
* מומלץ להזמין את ההורים להשתתף במפגשים עם הפצועים, בתיאום עם תלמידי הכיתה (הן השתתפות במפגש עצמו הן שליחת כיבוד ועוד).

**קיום המפגש**

* המפגש עם הפצועים יתקיים לאחר הדרכת הצוות החינוכי, לאחר הכנת הכיתה ובליווי של המורים במפגש.
* המורה ישים לב לתלמידים מתקשים ויתערב בשיחה בדרך עדינה ומחזקת. במידת הצורך, יקיים שיחות אישיות לאחר המפגש.
* יש להקפיד על נתינת זמן לשאלות התלמידים, הצוות וההורים המלווים.
* אפשר לתת משוב לפצוע, בהדגשת הערכים, התכונות, המשאבים האישיים וכד' שהתלמידים הפיקו משיחה זו.
* המורה יסכם את המפגש בכמה משפטים, בהדגשת הצמיחה מתוך המשבר והתכונות והמשאבים שאפשרו זאת.

**לאחר המפגש**

* לאחר המפגש, המורה יקיים שיחה רפלקטיבית עם התלמידים לעיבוד חוויית המפגש. חשוב לתת ביטוי לתחושות, לרגשות ולמחשבות של התלמידים.[[2]](#footnote-2)
* בשיחת הסיכום, המורה יעבד עם התלמידים את הערכים ואת המסרים שהוצפו בעקבות המפגש ובעקבות השיחה עם הפצוע.
* המורה יעודד את התלמידים לעשייה בעקבות שמיעת הסיפור, כגון: שמירת קשר עם הפצוע לאורך זמן, פעילות בארגונים המסייעים לפצועים. אפשר לשלב פעילות הקשורה לנושא במסגרת התכנית "התפתחות אישית ומעורבות חברתית" – בהתנסות פרטנית או קבוצתית, בהתאם לדרישות התכנית ובאישור רכז המעורבות בבית הספר.

1. המיפוי ייעשה ע"י היועצת החינוכית בשיתוף מחנך הכיתה, על-פי תדריך מיפוי מעגלי פגיעות המופיע בשפ"ינט. [↑](#footnote-ref-1)
2. היועצת תדריך את הצוות החינוכי על עקרונות שיחה זו. השיחה תכלול סבב של שיתוף התלמידים ברגשות ובמחשבות שעלו בהם בעקבות המפגש (מה היה לי הכי משמעותי, מחשבה שמעסיקה אותי, רגש המלווה אותי מאז המפגש וכד') וכן סבב של חיבור לכוחות (מה בשיחה חיזק אותי, כיצד אני יכול לחזק אדם המתמודד עם סבל ועם כאב וכד'). [↑](#footnote-ref-2)